РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/64-16

17. фебруар 2016. године

Б е о г р а д

ЗАПИСНИК

24. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

ОДРЖАНЕ 17. ФЕБРУАРА 2016. ГОДИНЕ

Седница је почела у 11,16 часова.

Седници је председавао др Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Јездимир Вучетић, Соња Влаховић, Ивана Стојиљковић, Гордана Зорић, Нада Лазић и Иван Карић, заменици одсутних чланова Одбора: Милосав Милојевић (заменик Бобана Бирманчевића), Душан Јановић (заменик Виолете Лутовац) и Милетић Михајловић (заменик Гордане Топић), као и народни посланици: Зоран Антић и Маријан Ристичевић.

Седници нису присуствовали чланови Одбора: Бобан Бирмачевић, Виолета Лутовац, Гордана Топић, Ивана Динић, Дејан Николић, Момо Чолаковић, Ђорђе Косанић и Шаип Камбери.

Седници су присуствовали представници Министарства пољопривреде и заштите животне средине: др Стана Божовић, државни секретар, помоћник министра Александар Весић и в.д. помоћници министра Слободан Ердељан, Жељко Пантелић и Младен Младеновић, Филип Радовић, директор Агенције за заштиту животне средине, Радмила Шеровић, начелник Одељења за управљање отпадом, Зоран Ибровић из Одељења за нормативне послове и хармонизацију прописа у области животне средине, Александра Дошлић, начелник Одељења за заштићена природна подручја, Татјана Калуђеровић из Одељења за нормативне послове и хармонизацију прописа у области животне средине, Ивана Радосављевић из Одељења за нормативне послове и хармонизацију прописа у области животне. Као представници Зелене столице, седници су присуствовали: Тања Петровић из Младих истраживача Србије, Валентина Ђурета из Београдског фонда за политичку изузетност и Мирко Поповић из Београдске отворене школе.

На предлог председника Одбора, усвојен је следећи (девет за и три члана Одбора нису гласала):

Д н е в н и р е д :

1. Разматрање Предлога закона о изменама и допунама Закона о заштити животне средине, који је поднела Влада, у начелу;
2. Разматрање Предлога закона о изменама и допунама Закона о заштити природе, који је поднела Влада, у начелу;
3. Разматрање Предлога закона о изменама и допунама Закона о управљању отпадом, који је поднела Влада, у начелу;
4. Разматрање Предлога закона о потврђивању амандмана на Конвенцију о процени утицаја на животну средину у прекограничном контексту који је поднела Влада;
5. Разно.

\*

\* \*

Пре преласка на разматрање утврђеног дневног реда, усвојен je једногласно (12 гласова за), без примедаба, записник 23. седнице Одбора, одржане 28. децембра 2015. године.

\*

\* \*

Прва тачка дневног реда - **Разматрање Предлога закона о изменама и допунама Закона о заштити животне средине, који је поднела Влада, у начелу**

Државни секретар Министарства пољопривреде и заштите животне средине др Стана Божовић изнела је уводне напомене о свим предлозима закона који су на дневном реду седнице Одбора.

У дискусији су учествовали: Нада Лазић, Зоран Ибровић, Александар Весић, Бранислав Блажић, Мирко Поповић, Маријан Ристичевић, Стана Божовић и Тања Петровић.

Постављено је питање зашто седници Одбора не присуствује министар, када су на дневном реду овако важни предлози закона, као и зашто се у Предлогу закона о изменама и допунама Закона о управљању отпадом не спомиње да ће се ова област финансирати из Зеленог фонда, када је Предлогом закона о изменама и допунама Закона о заштити животне средине предвиђен овај фонд.

Указано је на то да окосницу измена и допуна Закона о заштити животне средине чине Зелени буџетски фонд и усклађивање са директивама Европске уније. Скренута је пажња на то да, у овом тренутку, није могуће оснивање фонда са својством правног лица, с обзиром на то да фонд нема сопствена средства, па је предвиђен буџетски фонд за ову намену. Изнет је став да је на овај начин створена „клица“ неког будућег фонда и да је ипак учињен помак у односу на досадашњу ситуацију.

Објашњено је да је Министарство финансија тражило да се из Нацрта закона о изменама и допунама Закона о управљању отпадом избрише Зелени фонд, зато што такав фонд још увек није оформљен, па је у складу са тим и чланом 35. Предлога закона о изменама и допунама Закона о заштити животне средине предвиђено да се одредбе које се односе на Зелени фонд примењују од 1. јануара 2017. године.

Констатовано је да је добро што је Одбор организовао јавна слушања о овим законима док су били у фази нацрта, па су народни посланици имали времена да се упознају са решењима и изнесу своје сугестије.

Указано је на то да је учињен помак на плану усклађивања са Архуском конвенцијом и прописима Европске уније, али да овако замишљен Зелени фонд неће омогућити примену принципа „загађивач плаћа“, јер се не види како ће се средства прикупљена на основу овог принципа прелити у Зелени фонд, као и да постоји опасност да се она прелију на друге буџетске линије. Предложено је да Министарство једном годишње Одбору подноси извештај о трошењу средстава Зеленог фонда, као и да Министарство подзаконским актом уведе обавезу да прати, анализира и врши надзор над реализацијом пројеката и евалуацију пројеката, који су финансирани средствима Зеленог фонда (у смислу праћења остваривања циљева). Указано је на то да је досадашње искуство показало да локалне самоуправе често користе средства ненаменски, иако су прибавила сагласност Министарства (нпр. изградња олимпијског базена у Вршцу средствима намењеним за заштиту животне средине). У оквиру предложеног подзаконског акта, Министар би прописао које активности и мере могу бити финансиране средствима буџетског фонда. Предложено је и да се пропише да одговорно лице у јединици локалне самоуправе и аутономне покрајине сноси одговорност уколико средства из буџетског фонда планира и троши супротно намени.

Изнет је став да је област животне средине више запуштена него област пољопривреде и изражена бојазан да ће мање средстава са буџетског раздела остати за субвенције за пољопривреду због тога што је исто министарство надлежно за обе области. Постављено је питање одакле ће се обезбедити средства која ће ићи у Зелени фонд.

Објашњено је да се ради о наменским средствима, прикупљеним по принципу „загађивач плаћа“, која се користе како би се обезбедио одрживи развој.

Указано је на то да је Министарство унапредило поступак јавних расправа (начин обавештавања јавности, одржавање округлих столова, извештавање о пристиглим коментарима и њиховом разматрању), али да је потребно укључити представнике цивилног друштва у ране фазе припреме измена и допуна закона, јер се представници организација цивилног друштва и даље не препознају као партнер у овом процесу. Скренута је пажња на то да је терминологија и даље неусклађена са другим законима. Истакнуто је да је највећи проблем је имплементација транспонованих директива, као и да ће успостављање мреже NATURA 2000 бити тешко без стручне помоћи коју организације цивилног друштва могу да пруже. Овако предложеним решењима, ове организације не виде успостављање стабилног система финансирања. Предложено је да Одбор на неку од седница позове и представнике Министарства финансија.

Одбор је, у складу са чланом 155. став 2. Пословника Народне скупштине, одлучио (осам гласова за, један глас против и два члана Одбора нису гласала) да предложи Народној скупштини да прихвати у начелу Предлог закона о изменама и допунама Закона о заштити животне средине, који је поднела Влада.

За известиоца Одбора на седници Народне скупштине одређен је др Бранислав Блажић, председник Одбора.

Друга тачка дневног реда - **Разматрање Предлога закона о изменама и допунама Закона о заштити природе, који је поднела Влада, у начелу**

Одбор је, у складу са чланом 155. став 2. Пословника Народне скупштине, одлучио (осам гласова за, један уздржан и два члана Одбора нису гласала) да предложи Народној скупштини да прихвати у начелу Предлог закона о изменама и допунама Закона о заштити природе, који је поднела Влада.

За известиоца Одбора на седници Народне скупштине одређен је др Бранислав Блажић, председник Одбора.

Трећа тачка дневног реда - **Разматрање Предлога закона о изменама и допунама Закона о управљању отпадом, који је поднела Влада, у начелу**

Одбор је, у складу са чланом 155. став 2. Пословника Народне скупштине, одлучио (девет гласова за и један глас против) да предложи Народној скупштини да прихвати у начелу Предлог закона о изменама и допунама Закона о управљању отпадом, који је поднела Влада.

За известиоца Одбора на седници Народне скупштине одређен је др Бранислав Блажић, председник Одбора.

Четврта тачка дневног реда - **Разматрање** **Предлога закона о потврђивању амандмана на Конвенцију о процени утицаја на животну средину у прекограничном контексту који је поднела Влада**

Одбор је, у складу са чл. 155. став 2. и 170. Пословника Народне скупштине, одлучио већином гласова (10 гласова за и један члан Одбора није гласао) да предложи Народној скупштини да прихвати Предлог закона о потврђивању амандмана на Конвенцију о процени утицаја на животну средину у прекограничном контексту.

За известиоца Одбора на седници Народне скупштине одређен је др Бранислав Блажић, председник Одбора.

Пета тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 12,08 часова.

СЕКРЕТАР ПРЕДСЕДНИК

Милица Башић др Бранислав Блажић